ಕ್ಯೂಜಿಐಎಸ್

ಕ್ಯೂಜಿಐಎಸ್ (ಹಿಂದೆ ಕ್ವಾಂಟಮ್ ಜಿಐಎಸ್ ಎಂದು ಕರೆಯಲಾಗುತ್ತಿತ್ತು) ಒಂದು ಉಚಿತ ಮತ್ತು ಮುಕ್ತ ಮೂಲದ ಭೌಗೋಳಿಕ ಮಾಹಿತಿ ವ್ಯವಸ್ಥೆ (GIS) ತಂತ್ರಾಂಶವಾಗಿದೆ. ಇದನ್ನು ಭೌಗೋಳಿಕ ದತ್ತಾಂಶಗಳ ವೀಕ್ಷಣೆ, ಸಂಪಾದನೆ, ವಿಶ್ಲೇಷಣೆ ಹಾಗೂ ನಕ್ಷೆ ರಚನೆಗಾಗಿ ಬಳಸಲಾಗುತ್ತದೆ. QGIS ಅನ್ನು ವಿಂಡೋಸ್, ಲಿನಕ್ಸ್, ಮ್ಯಾಕ್ಓಎಸ್ ಕಾರ್ಯಾಚರಣಾ ವ್ಯವಸ್ಥೆಗಳಲ್ಲಿ ಬಳಸಬಹುದು.

 ಕಾರ್ಯಕ್ಷಮತೆ ಮತ್ತು ಲಕ್ಷಣಗಳು 
ಕ್ಯೂಜಿಐಎಸ್ ಒಂದು ಸಂಪೂರ್ಣ ಡೆಸ್ಕ್‌ಟಾಪ್ ಜಿಐಎಸ್ ತಂತ್ರಾಂಶವಾಗಿದ್ದು, ಬಳಕೆದಾರರಿಗೆ ಸ್ಥಳೀಯ (ಸ್ಪೇಷಿಯಲ್) ದತ್ತಾಂಶವನ್ನು ವಿಶ್ಲೇಷಿಸಲು ಮತ್ತು ದೃಶ್ಯೀಕರಿಸಲು ಅವಕಾಶ ನೀಡುತ್ತದೆ.

 ದತ್ತಾಂಶ ಬೆಂಬಲ 
ಇದು ರಾಸ್ಟರ್ (Raster), ವೆಕ್ಟರ್ (Vector), ಮೆಷ್ ಹಾಗೂ ಪಾಯಿಂಟ್ ಕ್ಲೌಡ್ ಪದರಗಳನ್ನು ಬೆಂಬಲಿಸುತ್ತದೆ. ವೆಕ್ಟರ್ ದತ್ತಾಂಶವನ್ನು ಬಿಂದು, ರೇಖೆ ಅಥವಾ ಬಹುಭುಜ (ಪಾಲಿಗನ್) ರೂಪದಲ್ಲಿ ಸಂಗ್ರಹಿಸಬಹುದು.

 ದತ್ತಾಂಶ ಸ್ವರೂಪಗಳು 
ಕ್ಯೂಜಿಐಎಸ್ ತಂತ್ರಾಂಶವು ಶೇಪ್‌ಫೈಲ್ (Shapefile), DXF, ಮ್ಯಾಪ್ ಇನ್ಪೋ, ಪೋಸ್ಟ್ ಜಿಐಎಸ್ ಸೇರಿದಂತೆ ಅನೇಕ ಉದ್ಯಮ-ಪ್ರಮಾಣಿತ ದತ್ತಾಂಶ ಸ್ವರೂಪಗಳನ್ನು ಬೆಂಬಲಿಸುತ್ತದೆ.

 ವೆಬ್ ಸೇವೆಗಳು 
ವೆಬ್ ಮ್ಯಾಪ್ ಸರ್ವಿಸ್ (WMS) ಮತ್ತು ವೆಬ್ ಫಿಚರ್ ಸರ್ವಿಸ್ (WFS) ಮುಂತಾದ ವೆಬ್ ಸೇವೆಗಳ ಮೂಲಕ ಅಂತರಜಾಲದ ಮೂಲಗಳಿಂದ ದತ್ತಾಂಶವನ್ನು ಬಳಸಬಹುದು.

 ಪ್ಲಗಿನ್‌ಗಳು 
ಪೈಥಾನ್ ಅಥವಾ ಸಿ++ನಲ್ಲಿ ಬರೆಯಲಾದ ಪ್ಲಗಿನ್‌ಗಳ ಮೂಲಕ ಕ್ಯೂಜಿಐಎಸ್ ನ ಕಾರ್ಯಕ್ಷಮತೆಯನ್ನು ವಿಸ್ತರಿಸಬಹುದು.

 ಅಭಿವೃದ್ಧಿ ಇತಿಹಾಸ 
ಕ್ವಾಂಟಮ್ ಜಿಐಎಸ್‌ನ ಅಭಿವೃದ್ಧಿಯನ್ನು ಗ್ಯಾರಿ ಶರ್ಮನ್ ಅವರು ೨೦೦೨ರಲ್ಲಿ ಪ್ರಾರಂಭಿಸಿದರು. ೨೦೦೭ರಲ್ಲಿ ಇದು ಒಪನ್ ಸೋರ್ಸ್ ಜಿಯೊಸ್ಪೆಷಿಯಲ್ ಫೌಂಡೇಶನ್ (OSGeo)ನ ಇಂಕ್ಯುಬೇಟರ್ ಯೋಜನೆಯಾಯಿತು.

 ಆವೃತ್ತಿ 1.0: ಜನವರಿ 2009ರಲ್ಲಿ ಬಿಡುಗಡೆಗೊಂಡಿತು.
 ಆವೃತ್ತಿ 2.0: 2013ರಲ್ಲಿ ಬಿಡುಗಡೆಗೊಂಡಿತು. ಈ ಹಂತದಲ್ಲಿ ಕ್ವಾಂಟಮ್ ಎಂಬ ಹೆಸರನ್ನು ಕೈಬಿಟ್ಟು ಅಧಿಕೃತವಾಗಿ ಕ್ಯೂಜಿಐಎಸ್ (QGIS) ಎಂದು ಮರುನಾಮಕರಣ ಮಾಡಲಾಯಿತು.
 ಆವೃತ್ತಿ 3.0: 2018ರಲ್ಲಿ ಬಿಡುಗಡೆಗೊಂಡಿತು. ಇದರಲ್ಲಿ ಪೈಥಾನ್ ೩ ಮತ್ತು Qt5 ತಂತ್ರಜ್ಞಾನಗಳನ್ನು ಅಳವಡಿಸಲಾಯಿತು.
 ಆವೃತ್ತಿ 4.0: 2026ರ ಆರಂಭದಲ್ಲಿ ಬಿಡುಗಡೆಗೊಳ್ಳುವ ನಿರೀಕ್ಷೆಯಿದೆ.

 ಬಳಕೆ ಮತ್ತು ಸ್ವೀಕಾರ 
ಕ್ಯೂಜಿಐಎಸ್ ಅನ್ನು ಶೈಕ್ಷಣಿಕ, ಸಂಶೋಧನಾ, ಸರ್ಕಾರಿ ಮತ್ತು ಖಾಸಗಿ ಸಂಸ್ಥೆಗಳು ವಿಶ್ವದಾದ್ಯಂತ ವ್ಯಾಪಕವಾಗಿ ಬಳಸುತ್ತಿವೆ. ಮುಖ್ಯವಾಗಿ ಕೆಳಗಿನ ಕ್ಷೇತ್ರಗಳಲ್ಲಿ ಇದು ಉಪಯೋಗದಲ್ಲಿದೆ

 ನಕ್ಷೆ ನಿರ್ಮಾಣ: ನಿಖರವಾದ ಡಿಜಿಟಲ್ ಮತ್ತು ಮುದ್ರಿತ ನಕ್ಷೆಗಳ ತಯಾರಿ
 ಪರಿಸರ ನಿರ್ವಹಣೆ: ಅರಣ್ಯ ಪ್ರದೇಶಗಳು ಮತ್ತು ಜಲಮೂಲಗಳ ವಿಶ್ಲೇಷಣೆ
 ನಗರ ಯೋಜನೆ: ನಗರಗಳ ಬೆಳವಣಿಗೆ ಮತ್ತು ಮೂಲಸೌಕರ್ಯಗಳ ಯೋಜನೆ
 ವಿಪತ್ತು ನಿರ್ವಹಣೆ: ಪ್ರವಾಹ, ಭೂಕಂಪ ಮುಂತಾದ ಪ್ರಕೃತಿ ವಿಕೋಪಗಳಲ್ಲಿ ಹಾನಿಯ ಬಗ್ಗೆ ಮೌಲ್ಯಮಾಪನ

 ಪರವಾನಗಿ 
ಕ್ಯೂಜಿಐಎಸ್ ಒಂದು ಉಚಿತ ತಂತ್ರಾಂಶವಾಗಿದ್ದು GNU GPLv2 ಪರವಾನಗಿಯಡಿಯಲ್ಲಿ ಲಭ್ಯವಿದೆ. ಇದರ ಮೂಲಕ ಬಳಕೆದಾರರು ಈ ತಂತ್ರಾಂಶವನ್ನು ಯಾವುದೇ ಶುಲ್ಕವಿಲ್ಲದೆ ಬಳಸಲು, ಅದರ ಮೂಲ ಕೋಡ್ ಅನ್ನು ಮಾರ್ಪಡಿಸಲು ಮತ್ತು ಹಂಚಿಕೊಳ್ಳಲು ಅವಕಾಶವಿದೆ.

 ಅಧಿಕೃತ ಜಾಲತಾಣ 

 https://qgis.org

 ಉಲ್ಲೇಖಗಳು